b'\n_START_ARTICLE_\nDigitaalinen allekirjoitus\n_START_SECTION_\nTekninen toteutus\n_START_PARAGRAPH_\nUseat julkisen avaimen menetelm\xc3\xa4t soveltuvat my\xc3\xb6s digitaalisten allekirjoitusten luomiseen.\n_START_SECTION_\nYrityksen digitaalisen allekirjoittamisen prosessi\n_START_PARAGRAPH_\nS\xc3\xa4hk\xc3\xb6inen allekirjoitusprosessi tarkoittaa, ett\xc3\xa4 yrityksen toimihenkil\xc3\xb6 l\xc3\xa4hett\xc3\xa4\xc3\xa4\xc2\xa0asiakirjan allekirjoittajalle lis\xc3\xa4\xc3\xa4m\xc3\xa4ll\xc3\xa4 vastaanottajan nimen, s\xc3\xa4hk\xc3\xb6postisoitteen\xc2\xa0sek\xc3\xa4 allekirjoitettavan PDF-tiedoston s\xc3\xa4hk\xc3\xb6isen allekirjoittamisen palveluun. _NEWLINE_Allekirjoittaja vastaanottaa s\xc3\xa4hk\xc3\xb6postiinsa allekirjoituskutsun, josta h\xc3\xa4n siirtyy tunnistautumaan ja allekirjoittamaan asiakirjan._NEWLINE_Kun asiakirja\xc2\xa0on allekirjoitettu, yrityksen toimihenkil\xc3\xb6 saa tiedon uudesta allekirjoitetusta asiakirjasta s\xc3\xa4hk\xc3\xb6postiinsa ja voi tallentaa allekirjoitetun\xc2\xa0asiakirjan palvelusta.\n_START_SECTION_\nOikeudellinen asema\n_START_PARAGRAPH_\nSuomessa s\xc3\xa4\xc3\xa4dettiin vuonna 1999 laki s\xc3\xa4hk\xc3\xb6isest\xc3\xa4 allekirjoituksesta, jonka mukaan Euroopan unionin laatuvarmenteen kriteerit t\xc3\xa4ytt\xc3\xa4v\xc3\xa4ll\xc3\xa4 varmenteella tehty digitaalinen allekirjoitus on v\xc3\xa4hint\xc3\xa4\xc3\xa4n yht\xc3\xa4 p\xc3\xa4tev\xc3\xa4 kuin perinteinenkin. K\xc3\xa4yt\xc3\xa4nn\xc3\xb6ss\xc3\xa4 t\xc3\xa4ll\xc3\xa4 hetkell\xc3\xa4 ainoa vaatimukset t\xc3\xa4ytt\xc3\xa4v\xc3\xa4 Suomessa saatavilla oleva varmenne on poliisin my\xc3\xb6nt\xc3\xa4m\xc3\xa4ll\xc3\xa4 sirullisella henkil\xc3\xb6kortilla._NEWLINE_Laki s\xc3\xa4hk\xc3\xb6isest\xc3\xa4 asioinnista antaa oikeudellisen suojan asioida, k\xc3\xa4yd\xc3\xa4 kauppaa ja tarjota palveluita Internetiss\xc3\xa4. Jos tapahtuman yksi osapuoli my\xc3\xb6hemmin yritt\xc3\xa4\xc3\xa4 kiist\xc3\xa4\xc3\xa4 tehneens\xc3\xa4 osuutensa tapahtumaan, on kaikella normaali lain suoja, joka on tarvittaessa ratkaistavissa tuomioistuimissa.\n_START_SECTION_\nKritiikki ja riskit\n_START_PARAGRAPH_\nDigitaalisen allekirjoitusj\xc3\xa4rjestelm\xc3\xa4n luotettavuutta ep\xc3\xa4ill\xc3\xa4\xc3\xa4n laajasti. Osa kritiikist\xc3\xa4 on perusteltua ja sen riskit hallittavissa, osa on pelkk\xc3\xa4\xc3\xa4 tiedon puutetta ja perusteetonta ep\xc3\xa4luuloa. J\xc3\xa4rjestelm\xc3\xa4 vaatii toimiakseen luotettavan tietoj\xc3\xa4rjestelm\xc3\xa4n, jonka tietoturvaa ei ole murrettu. K\xc3\xa4ytt\xc3\xa4j\xc3\xa4n tietokoneella ei siis saa olla haittaohjelmaa joka voisi salakuunnella k\xc3\xa4ytt\xc3\xa4j\xc3\xa4n salasanan tai PIN-koodin, kopioida salaiset avaimet ja jopa tehd\xc3\xa4 luvattomia allekirjoituksia henkil\xc3\xb6llisyyden oikean omistajan nimiss\xc3\xa4._NEWLINE_Salaisten avaimien kopiointi on yleens\xc3\xa4 estetty tallentamalla ne fyysiselle, elektroniselle sirukortille joissa suora p\xc3\xa4\xc3\xa4sy avaimiin on yleens\xc3\xa4 estetty, jopa kortin oikealta omistajalta. Sallittua on vain kortilla teht\xc3\xa4v\xc3\xa4t allekirjoitustapahtumat sit\xc3\xa4 varten tehty\xc3\xa4 rajapintaa k\xc3\xa4ytt\xc3\xa4en. Koska kopiointi on estetty, ainoa tapa saada salaiset avaimet haltuunsa on p\xc3\xa4\xc3\xa4st\xc3\xa4 niihin k\xc3\xa4siksi fyysisesti, joka ei ole tietoverkossa mahdollista._NEWLINE_PIN-koodin salakuuntelu voidaan est\xc3\xa4\xc3\xa4 k\xc3\xa4ytt\xc3\xa4m\xc3\xa4ll\xc3\xa4 \xc3\xa4lykorttia tai vastaavaa elektronista tallennusv\xc3\xa4linett\xc3\xa4 ja sy\xc3\xb6tt\xc3\xa4m\xc3\xa4ll\xc3\xa4 koodi kortinlukijan tai laitteen omalla n\xc3\xa4pp\xc3\xa4mist\xc3\xb6ll\xc3\xa4. Tietokoneesta vastaanotetaan pelkk\xc3\xa4 allekirjoitettava tiiviste lukijalaitteeseen ja takaisin annetaan allekirjoitettu vastaus. T\xc3\xa4ll\xc3\xb6in PIN-numero ei altistu miss\xc3\xa4\xc3\xa4n vaiheessa haittaohjelmien luettavaksi ja laitteiston k\xc3\xa4ytt\xc3\xa4j\xc3\xa4 havaitsee ylim\xc3\xa4\xc3\xa4r\xc3\xa4iset allekirjoituspyynn\xc3\xb6t, koska ei ole itse aloittanut tapahtumia. Omalla n\xc3\xa4pp\xc3\xa4imist\xc3\xb6ll\xc3\xa4 varustettujen laitteiden elektroniikka ja ohjelmistot ovat niin rajoittuneita, ett\xc3\xa4 niihin ei voi tunkeutua haittaohjelmilla._NEWLINE_Haittaohjelmasta saastuneiden ohjelmien tapauksessa k\xc3\xa4ytt\xc3\xa4j\xc3\xa4 harhautetaan allekirjoittamaan muuta mit\xc3\xa4 h\xc3\xa4nelle ruudulla esitet\xc3\xa4\xc3\xa4n ja tosiasiallisesti j\xc3\xa4rjestelm\xc3\xa4ss\xc3\xa4 allekirjoitetaan petos uhrin varmenteella. K\xc3\xa4yt\xc3\xa4nn\xc3\xb6ss\xc3\xa4 riski on minimoitu tapahtumakohtaisilla rajoituksilla, jolloin esimerkiksi v\xc3\xa4\xc3\xa4r\xc3\xa4n maksutapahtuman aiheuttama vahinko ei aiheuta isoa vahinkoa ja ymp\xc3\xa4rist\xc3\xb6n saastuminen paljastuu sen k\xc3\xa4ytt\xc3\xa4jille._NEWLINE_Takaportti on j\xc3\xa4rjestelm\xc3\xa4n eri osien valmistajien sis\xc3\xa4\xc3\xa4n rakentama heikkous jolla yksi tai useampi heist\xc3\xa4 voi murtaa allekirjoituksen tietoturvan ja luoda halutessaan v\xc3\xa4\xc3\xa4rennettyj\xc3\xa4 tapahtumia. Koko PKI-j\xc3\xa4rjestelm\xc3\xa4n turvallisuus perustuu sen osien valmistajien ja varmenteiden takaajien luotettavuuteen. Jos t\xc3\xa4t\xc3\xa4 luottosuhdetta ei ole, luotettavan j\xc3\xa4rjestelm\xc3\xa4n kriteeri ei t\xc3\xa4yty, eik\xc3\xa4 sit\xc3\xa4 voi korjata._NEWLINE_Yll\xc3\xa4olevat riskit ovat teoriassa mahdollisia ja niit\xc3\xa4 vastaan voi suojautua mainituilla tavoilla. K\xc3\xa4yt\xc3\xa4nn\xc3\xb6ss\xc3\xa4 digitaalisen allekirjoituksen k\xc3\xa4ytt\xc3\xb6\xc3\xb6notto on iso parannus nykyiseen, esimerkiksi pankkitunnuksilla (OTP, one time password) tapahtuviin tapahtumien varmentamiseen, miss\xc3\xa4 ei nyky\xc3\xa4\xc3\xa4n k\xc3\xa4ytet\xc3\xa4 mit\xc3\xa4\xc3\xa4n edell\xc3\xa4 mainittuja suojauksia vaan ne ovat k\xc3\xa4yt\xc3\xa4nn\xc3\xb6ss\xc3\xa4 pelkki\xc3\xa4 salasanoja. Kaikki mainitut riskit liittyv\xc3\xa4t my\xc3\xb6s niiden k\xc3\xa4ytt\xc3\xb6\xc3\xb6n. Pankkitunnusten kopioinnilla tehdyist\xc3\xa4 v\xc3\xa4\xc3\xa4rink\xc3\xa4yt\xc3\xb6ksiss\xc3\xa4 uhri ei ole yleens\xc3\xa4 ymm\xc3\xa4rt\xc3\xa4nyt joutuneensa petoksen kohteeksi. useimmat pankkitunnuksilla tehdyt petokset olisivat j\xc3\xa4\xc3\xa4neet tekem\xc3\xa4tt\xc3\xa4, jos olisi k\xc3\xa4ytetty henkil\xc3\xb6korttia.'